हम जीत के हकदार नहीं थे : हरभजन  
हरभजन ने मैच के बाद कहा, मुझे डेरेन और उनकी टीम को बधाई देनी चाहिए। उनकी टीम ने बेहतर खेल दिखाया।
मुंबई इंडियंस ने भले ही अंतिम गेंद तक चले चैम्पियंस लीग ट्वेंटी-20 के रोमांचक मुकाबले में त्रिनिदाद एवं टोबैगो पर एक विकेट से जीत दर्ज कर ली हो लेकिन कप्तान हरभजन सिंह ने कहा कि वे जीत के हकदार नहीं थे ।  हरभजन ने कहा कि कैरेबियाई टीम ने अच्छा प्रदर्शन किया। उन्होंने मैच के बाद कहा, मुझे डेरेन और उनकी टीम को बधाई देनी चाहिए। उनकी टीम ने बेहतर खेल दिखाया। हम जीत के हकदार नहीं थे। हमने सूझबूझ वाली बल्लेबाजी नहीं की। भारतीय टीम के ऑफ स्पिनर ने कहा, हम जीत गए लेकिन अगर हमें सेमीफाइनल तक पहुंचना है तो हम इस तरह का क्रिकेट नहीं खेल सकते। त्रिनिदाद एवं टोबैगो के कप्तान डेरेन गंगा ने कहा कि हार से टीम का मनोबल टूट गया है क्योंकि खिलाड़ियों ने अच्छा खेल दिखाया लेकिन अंत में टीम हार गई।